Afrikaanse sanger, radioman verwelkom tweede bulletjie | Maroela Media
Afrikaanse sanger, radioman verwelkom tweede bulletjie
Lenro en sy ma, Denise (Foto: Facebook)
Die Afrikaanse sanger en radio-omroeper MD Greyling en sy vrou, Denise, het Woensdag ŉ tweede seuntjie ryker geword.
Die sanger het die nuus Donderdag aan Maroela Media bevestig.
MD vertel Lenro – ŉ naam waarop die egpaar sommer besluit het omdat dit vir hulle mooi is – en Denise is albei gesond. Denise word Saterdag uit die hospitaal ontslaan ná ŉ keisersnee.
Die egpaar het ook ŉ ander seuntjie, Divan, wat net ŉ raps ouer as ŉ jaar is.
“Nou gaan ons twee seuntjies in die huis hê, so ons berei onsself voor op ŉ malhuis. Gelukkig is ons heeltemal voorbereid vir die res van die jaar, aangesien ons reeds met Divan ŉ pad moes stap,” vertel hy.
Wat van ŉ dogtertjie? “Ek dink ons gaan so ŉ bietjie tyd neem om asem te skep,” skerts hy. “Ons sluit nie die moontlikheid heeltemal uit nie – maar ons sal oor so drie jaar weer herbesin as ons met Divan en Lenro oorleef het.”
MD het voorheen aan Maroela Media vertel die geboorte van sy eerste kind het hulle lewe verander. Hy meen dié bulletjie gaan die gesin se lewe ook verder verryk.
“Ons lewe het onherroeplik verander. Dit het eintlik verander van die dag dat ons gehoor het ‘ons’ is swanger. Voor troues en kinders doen ŉ mens alles vir jouself, nou draai my lewe van dag een om hulle,” het hy gesê.
MD en Denise Greyling in die hospitaal met hul eersteling. Foto: Facebook via MD Greyling
MD en Denise Greyling se eersteling, Divan. Foto: Facebook via MD Greyling
Lenro en sy vrou Denise? Moet die nie Lenro en sy ma Denise wees nie
Dankie vir jou kommenataar. Jammer vir die glips! Dit is inderdaad Lenro en sy ma! Dankie dat jy ons op die fout gewys het, die berig is reeds gewysig.
Wie dit nou sal ek nie weet nie! Nogal bekend!
Elsje · 3 jare gelede
Ai ons is al so gewoond om vieslik te wees. Hoekom is dit nodig? Stilbly is mos beter of gaan google die mense. Hy het n sagte hart en is n pragtige man wat mooi kan sing. Plat op die aarde mens.
Baie geluk julle mooi mense